《泛舟至雷峰复度岭憩净慈寺》
清代·袁景辂

山灵久我待，既见不可缓。舍馆且莫定，呼舟任游衍。

风便向南湖，断塔耸遥巘。渐近益崇高，顶树纷可辨。

风送南屏钟，引我足逾健。出云复入云，上阪更下阪。

古寺隐湖曲，路转忽到眼。殿角干青霄，丈六金光满。

更披虞集碑，宣扬仗轩冕。憩坐息筇杖，松风泠然善。

山顶暮樵归，背负斜阳晚。一径通四山，可近亦可远。

我欲往从之，白云忽遮断。

作者简介：（ 1724—1767）江苏吴江人，字质中，号朴村。乾隆间诸生。尝从沈德潜学诗，创竹溪诗社。尝辑《松陵诗徵》。著有《小桐庐诗稿》。